Huszonhat terméket teszteltek, mindegyik iható volt, de a legismertebb hazai keserűlikőrök nem ízlettek a Nébih-munkatársaknak.

Élelmiszerbiztonsági szempontból minden keserű likőr megfelelt az előírásoknak a Nemzeti Élelmiszerlánc-biztonsági Hivatal (Nébih) vizsgálatán, a hatóságnak jelölési hiba miatt kellett 7 gyártó 14 terméke esetében intézkedni – közölte a Nébih.

A Szupermenta elnevezésű termékteszten 26 keserű likőrt ellenőriztek biztonsági és minőségi szempontok alapján a Nébih szakemberei. Megvizsgálták a termékek tényleges alkohol-, összes cukor-, összes extrakt-, metanol-, valamint illóanyag- és réztartalmát. A tesztelt keserű likőrök élelmiszerbiztonsági és beltartalmi jellemzőik alapján mindenben megfeleltek a jogszabályban előírtaknak.

A jelölési vizsgálaton felmerült kifogások közé sorolták, hogy a gyártmánylapokon szereplő adatok pontatlanok voltak. A hibák miatt a felelős vállalkozókat a hivatal figyelmeztetésben részesítette, és kötelezte azok javítására.

A nébihesek meg is kóstolták a 26 féle likőrt, és érdekesség, hogy a legismertebb termékek, az Unicum, a Jagermeister és a Hubertus az élmezőnytől lemaradva végzett.

A Nébih-munkatársaknak a legjobban a Berghofer Bitter Keserű Likőr ízlett, ezt Kiskőrösön gyártják.

Másodikként zárt a Győri Likőrgyár terméke, a Bitter Likőr, míg a harmadik az ugyanott készített Ferencz Keserű Likőr Extra lett.

A Jagermeister csak 10., az Unicum 19., a Hubertus 22. lett a listán, a bencések likőrje 21. helyen végzett.

Az Unicum prémiumterméke, a Riserva 6. helyezett lett, a Jagermeister Manifest pedig a 12. lett a listán.

A listát erről a Néhib-oldalról tudja megnyitni, a kapcsolódó anyagok között találja.

(Címlapképünk illusztráció.)